REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/233-13

19. jun 2013. godine

B e o g r a d

Z A P I S N I K

44. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 19. JUNA 2013. GODINE

Sednica Odbora je počela u 13,10 časova.

Sednicom je predsedavala Vesna Kovač, predsednica Odbora.

Pored predsednice, sednici su prisustvovali članovi Odbora: Zoran Antić, Vojislav Vujić, Zoran Kasalović, Radmilo Kostić, dr Milorad Mijatović, Zoltan Pek, Aleksandar Senić, Dragan Tomić i Momo Čolaković i zamenici članova Odbora: Katica Vijuk, umesto Veroljuba Arsića; Mirjana Marjanović, umesto Dušice Nikolić i Dragan Andrić, umesto Đorđa Stojšića.

Sednici nisu prisustvovali članovi Odbora: Veroljub Arsić, Žika Gojković, mr Božidar Đelić, Bojan Đurić, Dušica Nikolić, Radojko Obradović i Đorđe Stojšić.

Sednici su prisustvovali i dr Vladimir Marinković, zamenik člana Odbora dr Milorada Mijatovića i Dejan Radenković, zamenik člana Odbora Zorana Kasalovića.

Sednici su, na poziv predsednice, prisustvovali: Aleksandar Ljubić, državni sekretar u Ministarstvu finansija i privrede; dr Zoran Ćirović, predsednik Komisije za hartije od vrednosti; dr Vladimir Vučković, član Fiskalnog saveta; Mirjana Pokrajac, pomoćnik direktora i Vera Vukčević, načelnik Odeljenja Uprave za trezor; Marinko Bošnjak, načelnik Odeljenja i Olivera Zdravković, samostalni savetnik u Ministarstvu finansija i privrede; Žarko Milićević, šef kabineta predsednika Komisije i Biljana Agovska, rukovodilac Odeljenja u Komisiji za hartije od vrednosti.

Odbor je prihvatio predlog predsednice Odbora da se dnevni red sednice dopuni razmatranjem:

- Predloga da Narodna skupština donese po hitnom postupku Zaključak povodom razmatranja Izveštaja o radu Državne revizorske institucije za 2012. godinu, jednoglasno, i

- Dopunjenog Finansijskog izveštaja i Izveštaja o poslovanju Komisije za hartije od vrednosti za 2011. godinu, sa Izveštajem nezavisnog revizora „IEF“ d.o.o. Beograd, većinom glasova (11 za, jedan nije glasao).

Odbor je, zatim, većinom glasova (11 za, jedan nije glasao) utvrdio sledeći

D n e v n i r e d

1. Razmatranje Predloga da Narodna skupština donese po hitnom postupku Zaključak povodom razmatranja Izveštaja o radu Državne revizorske institucije za 2012. godinu;

2. RazmatranjeIzveštaja o radu Ministarstva finansija i privrede za period 1. januar - 31. mart 2013. godine;

3. Razmatranje Dopunjenog Finansijskog izveštaja i Izveštaja o poslovanju Komisije za hartije od vrednosti za 2011. godinu, sa Izveštajem nezavisnog revizora „IEF“ d.o.o. Beograd;

4. RazmatranjeIzveštaja o poslovanju Komisije za hartije od vrednosti za 2012. godinu i Finansijskog izveštaja Komisije za 2012. godinu, sa Izveštajem nezavisnog revizora „Euroaudit„ d.o.o. Beograd;

5. RazmatranjeFinansijskog plana Komisije za hartije od vrednosti za 2013. godinu;

6. Razmatranje Fiskalne strategije za 2013. godinu sa projekcijama za 2014. i 2015. godinu, koju je dostavila Vlada;

7. Razmatranje Izveštaja o radu Fiskalnog saveta za 2012. godinu;

8. Razmatranje Predloga Radojka Obradovića, zamenika predsednika Odbora, za organizovanje javnog slušanja na temu „Usklađivanje rokova za usvajanje predloga završnih računa budžeta i procedure za razmatranje i usvajanje predloga završnih računa budžeta Republike Srbije za period od 2002. do 2007. godine“;

9. Razno.

**Prva tačka dnevnog reda -** Razmatranje Predloga da Narodna skupština donese po hitnom postupku Zaključak povodom razmatranja Izveštaja o radu Državne revizorske institucije za 2012. godinu

Odbor je, većinom glasova (11 za, jedan nije glasao), prihvatio predlog predsednice da Odbor predloži Narodnoj skupštini da donese, po hitnom postupku, Zaključak povodom razmatranja Izveštaja o radu Državne revizorske institucije za 2012. godinu.

Odbor je podneo Narodnoj skupštini sledeći

I Z V E Š T A J

Odbor je, u skladu sa članom 238. stav 1. Poslovnika Narodne skupštine, razmotrio i prihvatio Izveštaj o radu Državne revizorske institucijeza 2012. godinu, koji je podnet Narodnoj skupštini na osnovu člana 43. stav 1. tačka 1. i člana 45. Zakona o Državnoj revizorskoj instituciji i utvrdio Predlog zaključka.

Odbor je, na sednici održanoj 19. juna 2013. godine, odlučio da predloži Narodnoj skupštini da donese ovaj zaključak po hitnom postupku.

Odbor podnosi Narodnoj skupštini Izveštaj s Predlogom zaključka povodom razmatranja Izveštaja o radu Državne revizorske institucije za 2012. godinu, sa predlogom da ga Narodna skupština razmotri i donese zaključak po hitnom postupku, u skladu sa čl. 167. i 193. Poslovnika Narodne skupštine.

Za izvestioca Odbora i predstavnika predlagača Zaključka na sednici Narodne skupštine određena je Vesna Kovač, predsednik Odbora.

P R E D L O G

Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i člana 238. stav 5. Poslovnika Narodne skupštine („Službeni glasnik RS“, broj 20/12 - Prečišćeni tekst),

Narodna skupština Republike Srbije, na \_\_\_ sednici \_\_\_\_ zasedanja, održanoj \_\_\_\_\_\_\_ 2013. godine, donela je

ZAKLjUČAK

povodom razmatranja Izveštaja o radu Državne revizorske institucije za 2012. godinu

1. Narodna skupština ocenjuje da je Državna revizorska institucija u svom Izveštaju o radu za 2012. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

2. Zadužuje se Državna revizorska institucija da, u roku od 90 dana od dana objavljivanja ovog zaključka, dostavi Narodnoj skupštini izveštaj o realizaciji, do 31. marta 2013. godine, preporuka datih u izveštajima o reviziji za 2011. godinu.

3. Ovaj zaključak objaviti u „Službenom glasniku Republike Srbije“.

RS Broj

U Beogradu, \_\_\_\_\_ 2013. godine

NARODNA SKUPŠTINA

PREDSEDNIK

mr Nebojša Stefanović

O b r a z l o ž e nj e

Pravni osnov za donošenje zaključka sadržan je u članu 8. Zakona o Narodnoj skupštini („Službeni glasnik RS“, broj 9/10) i članu 238. st. 4. i 5. Poslovnika Narodne skupštine („Službeni glasnik RS“, broj 20/12 - Prečišćeni tekst).

Na osnovu člana 43. stav 1. tačka 1. i člana 45. Zakona o Državnoj revizorskoj instituciji („Službeni glasnik RS“, br. 101/05, 54/07, 36/10), Državna revizorska institucija podnosi Narodnoj skupštini, do 31. marta tekuće godine, godišnji izveštaj o svom radu za prethodnu godinu.

Članom 238. stav 4. Poslovnika Narodne skupštine predviđeno je da Narodna skupština razmatra izveštaj nezavisnog državnog organa i izveštaj nadležnog odbora, s predlogom zaključka, odnosno preporuke.

Saglasno odredbama čl. 43. i 45. Zakon o Državnoj revizorskoj instituciji, Državna revizorska institucija podnela je Izveštaj o radu za 2012. godinu.

Odbor za finansije, republički budžet i kontrolu trošenja javnih sredstava, kao nadležan odbor, razmotrio je i prihvatio Izveštaj o radu Državne revizorske institucijeza 2012. godinu, na sednici održanoj 18. juna 2013. godine i, u skladu sa članom 238. stav 2. Poslovnika Narodne skupštine, podneo Narodnoj skupštini Izveštaj, kao i Predlog zaključka, koji je utvrdio na ovoj sednici.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.

Odbor je, na sednici održanoj 19. juna 2013. godine, odlučio da predloži Narodnoj skupštini da donese navedeni zaključak po hitnom postupku.

Odbor je, u skladu sa čl. 167. i 193. Poslovnika Narodne skupštine, predložio Narodnoj skupštini da zaključak povodom razmatranja Izveštaja o radu Državne revizorske institucije za 2012. godinu donese po hitnom postupku, kako bi mogao da se uvrsti u dnevni red prve naredne sednice Narodne skupštine, shodno članu 239. stav 1. Poslovnika Narodne skupštine.

**Druga tačka dnevnog reda-** RazmatranjeIzveštaja o radu Ministarstva finansija i privrede za period 1. januar - 31. mart 2013. godine

Uvodne napomene je dao Aleksandar Ljubić, državni sekretar u Ministarstvu finansija i privrede.

Obrazložio je najbitnije aktivnosti Ministarstva finansija i privrede prvom kvartalu 2013. godine koje se odnose na finansije i to po sektorima: Sektor za budžet, Sektor za fiskalni sistem, Sektor za finansijski sistem, Sektor za carinske propise, Sektor za upravljanje i finansiranje programa iz sredstava EU, Sektor za Nacionalni fond za upravljanje sredstvima EU i Sektor za međunarodnu saradnju.

U diskusiji su učestvovali: Aleksandar Ljubić, Vesna Kovač i Aleksandar Senić.

Na postavljeno pitanje Vesne Kovač o makroekonomskim kretanjima, Aleksandar Ljubić je odgovorio da su u Srbiji, u prvom kvartalu 2013. godine, zabeleženi dobri rezultati, ostvaren je rast BDP-a od 1,9%, posle njegovog uzastopnog pada u 2012. godini, što pokazuje da su mere fiskalne strategije Vade, pre svega za pomoć privredi i malim i srednjim preduzećima, dale rezultate. Međutim, rekao je da je to nedovoljno i da bi za bolji standard građana bio potreban rast BDP-a od 5 do 7% i to nekoliko godina uzastopno. U istom periodu, ostvaren je rast industrijske proizvodnje od 5,6% i najveći rast izvoza ostvaren do sada u jednom kvartalu, od 24%, a za mesec april, ostvaren je najveći mesečni izvoz do sada, od 950 miliona evra. Došlo je i do promene na čelu spoljnotrgovinskih partnera Srbija, sada je naveći partner Italija, zatim su to Nemačka, Bosna i Hercegovina i Ruska Federacija. U strukturi izvoza, najveći rast je bio u automobilskoj industriji (koja čini 22% ukupnog izvoza) i proizvodnji komponenti. Posebno je napomenuo da je Srbija jedina zemlja koja nije članica EU, a aktivno učestvuje u radu tela Evropske komisije nadležnih za automobilsku industriju. Vlada će i dalje nastojati da se izvoze, pre svega, finalni, gotovi proizvodi, umesto sirovina i polufabrikata. Najavio je projekat Vlade za reindustrijalizaciju, odnosno podsticanje određenih grana industrije, koje mogu da doprinesu rastu izvoza Srbije, kao što su IT-tehnologija i poljoprivreda (ulaganja u primarnu poljoprivredu, u izgradnju kapaciteta za preradu poljoprivrednih proizvoda i revitalizaciju postojećih).

Aleksandar Senić je ocenio da je forma izveštavanja o radu Ministarstva finansija i privrede nezadovoljavajuća. Na osnovu brojnih primedbi, koje su mu uputili poljoprivrednici, postavio je pitanje šta Ministarstvo preduzima u rešavanju problema i nedoumica u primeni člana 34. Zakona o porezu na dodatu vrednost, u vezi sa isplatama nadoknada po osnovu PDV-a poljoprivrednicima. Aleksandar Ljubić je odgovorio da su ove nedoumice otklonjene i da će, u toku dana, proslediti članu Odbora Obaveštenje Ministarstva finansija i privrede o tome. Pored toga, napomenuo je da je forma izveštaja Ministarstva ista kao do sada i da se nije menjala.

Odbor je, većinom glasova (10 za, jedan nije glasao) odlučio da prihvati Izveštaj o radu Ministarstva finansija i privredeza period 1. januar - 31. mart 2013. godine i podneo je Narodnoj skupštini sledeći

I Z V E Š T A J

Saglasno članu 229. Poslovnika Narodne skupštine, Odbor za finansije, republički budžet i kontrolu trošenja javnih sredstava razmotrio je Izveštaj o radu Ministarstva finansija i privredeza period 1. januar - 31. mart 2013. godine i odlučio da ga prihvati.

Odbor je, zatim, jednoglasno prihvatio predlog predsednice da se obavi jedinstveno razmatranje treće, četvrte i pete tačke dnevnog reda, a odvojeno odlučivanje.

**Treća, četvrta i peta tačka dnevnog reda -** RazmatranjeDopunjenog Finansijskog izveštaja i Izveštaja o poslovanju Komisije za hartije od vrednosti za 2011. godinu, sa Izveštajem nezavisnog revizora „IEF“ d.o.o. Beograd;

Izveštaja o poslovanju Komisije za hartije od vrednosti za 2012. godinu i Finansijskog izveštaja Komisije za 2012. godinu, sa Izveštajem nezavisnog revizora „Euroaudit„ d.o.o. Beograd; i Finansijskog plana Komisije za hartije od vrednosti za 2013. godinu

Predsednica Odbora je podsetila da je Odbor, na 21. sednici, održanoj 13. novembra 2012. godine, prilikom razmatrnja Finansijskog izveštaja i Izveštaja o poslovanju Komisije za hartije od vrednosti za 2011. godinu, sa Izveštajem nezavisnog revizora „IEF“ d.o.o. Beograd, doneo zaključak da Komisija dopuni Finansijski izveštaj za 2011. godinu i dostavi ga Odboru, radi ponovnog razmatranja i odlučivanja.

Uvodno izlaganje je podneo dr Zoran Ćirović, predsednik Komisije za hartije od vrednosti.

On je rekao da je Komisija dopunila Izveštaj o poslovanju za 2011. godinu i dostavila ga Odboru, u propisanom roku.

Na tržištu kapitala, gde je Komisija centralni regulator, prisutna je tendencija smanjenja broja brokersko-dilerskih društava (sa 42 u 2011. na 35 u 2012. godini), ovlašćenih banaka koje se bave ovim poslovima (dve su ugašene u 2012. godini) i društava za upravljanje investicionim fondovima (sa osam u 2011. na šest u 2012. godini). U 2011. godini, kada su besplatno podeljene akcije, bilo je 3092 transakcija na tržištu, što je rekordan broj do sada, a u 2012. godini samo 701 transakcija.

Na finansijskom tržištu problem predstavlja tendencija opadanja prometa, sa 25,4 u prethodnoj na 16,9 milijardi evra u 2012. godini, ali i to što preko berze ide svega 1,1% ukupnog prometa u 2011. godini, a 1,3% u 2012. godini. Akcije, koje su sinonim za berzu i trebalo bi da nose promet, učestvuju sa samo 1,4% u ukupnom prometu svim vrstama hartija od vrednosti. Ostalo su uglavnom državne hartije od vrednosti koje emituje Ministarstvo finansija i privrede i zapisi Narodne banke Srbije, kojima se trguje van berze. Napomenuo je da bi bilo dobro, za ukupno finansijsko tržište i za strukturu prometa, kada bi se deo ovih hartija od vrednosti našao na berzi. Pored toga, smanjene su i knjigovodstvena i tržišna vrednost svih akcija na tržištu. Smanjen je i broj akcionarskih društava, sa 1445 u 2011. godini na 1115 u 2012. godini. Problem je veliki broj delistiranja, odnosno brisanja iz Registra i napuštanja berze javnih društava i njihov prelazak u zatvorena akcionarska društva ili, promenom pravne forme, prelazak u društva sa ograničenom odgovornošću. Rezultat ovoga je mnogo slabija zaštita akcionara, naročito manjinskih akcionara, jer nema kontrolnih mehanizama u trgovanju akcijama, dok je na berzi ukupan proces trgovanja transparentan i vrši se kontrola manipulacija i zloupotreba.

Komisija je u 2011. godini izvršila 3739, a u 2012. godini 4.1263 regulacija, nadzora i praćenja učesnika na tržištu finansijskih instrumenata i funkcionisanja tržišta. U 2012. godini je izvršeno: 88 nadzora poslovanja javnih društava, u vezi sa brisanjem iz Registra javnih društava; 32 nadzora poslovanja investicionih društava, brokersko-dilerskih društava i ovlašćenih banaka; 51 nadzor usklađenosti opštih akata investicionih društava, organizatora tržišta i Centralnog registra sa Zakonom o tržištu kapitala i aktima Komisije; 28 nadzora na sekundarnom tržištu za trgovanje finansijskim instrumentima i nadzor tri kompanije, koje se nisu pridržavale zakonskih propisa za učesnike na tržištu finansijskim instrumentima i neovlašćeno su pružale investicione usluge na stranim berzama i tržištima kapitala (za jednu je nadzor završen i podnete su krivične prijave, a za dve je još u toku). Komisiji je podneto 1080 obaveznih periodičnih izveštaja javnih društava i pokrenuti su postupci kontrole za 119 javnih društava, koja nisu dostavila izveštaje (protiv 63 od njih su pokrenuti prekršajni postupci). Završeno je 79 preuzimanja akcionarskih društava. Komisija je u 2011. godini donela 24, a u 2012. godini 22 podzakonska akta, odnosno pravilnika, a do kraja godine će doneti još dva: Pravilnik o programu otkupa sopstvenih akcija i Pravilnik o agencijama za kreditni rejting, koji se priprema u saradnji sa Narodnom bankom Srbije, po preporuci Evropske Komisije.

U vezi sa finansijskim izveštajima, predsednik Komisije je istakao da je u 2011. godini ukupan prihod iznosio 160.401.00 dinara, a rashod 160.165.000 dinara. Najveći deo prihoda čine prihodi od naknada po tarifniku, posebno naknade za preuzimanje akcionarskih društava, a najveći deo rashoda čine bruto zarade zaposlenih, 115,326 miliona dinara i članarina za Međunarodnu organizaciju komisija za hartije od vrednosti (IOSCO). U 2012. godini ukupan prihod Komisije iznosio je 80,482 miliona dinara (prihodi od naknada po tarifniku 51.986.000, ostali prihodi 28.496.000 dinara), a rashodi su povećani za 7,21%, u odnosu na 2011. godinu, tako da je godina završena sa gubitkom od 91.231.000 dinara, koji je pokriven iz rezervi Komisije. Broj odobrenih ponuda za preuzimanje akcionarskih društava se smanjio u 2012. godini, što je uticalo na smanjenje prihoda. Napomenuo je da su rashodi neznatno povećani zbog efekata inflatornih kretanja i malog povećanja iznosa bruto zarada, za isti broj zaposlenih.

U diskusiji su učestvovali: dr Vladimir Marinković, dr Zoran Ćirović, Vesna Kovač, Vojislav Vujić, Dejan Radenković, Aleksandar Ljubić i Zoran Antić.

Dr Vladimir Marinković je iskazao nezadovoljstvo veličinom bruto zarada zaposlenih, posebno njihovim povećanjem u 2012. godini, za isti broj zaposlenih uz ostvaren veliki gubitak. Prosek zarada je povećan sa 154.700 dinara u 2011. godini, na 170.000 dinara po zaposlenom, dok je za zaposlene sa srednjom školom minimalan iznos 58.000 dinara, što je neprimereno uslovima i situaciji, jer Komisija ima ima gubitak, manje posla, ne ostvaruje rezultate i ne vidi se šta je učinila na poboljšanju stanja na tržištu kapitala, što i od nje zavisi. Pri tome, u Finansijskom planu Komisije za 2013. godinu traži se povećanje broja zaposlenih. Veliki troškovi za uspostavljanje saradnje sa međunarodnim i domaćim organizacijama, koji iznose 5.840.000 dinara, sigurno su mogli biti smanjeni. U poslovanju Komisije bilo je prostora i mogućnosti za uštede, racionalizaciju i smanjenje gubitka, naročito smanjenjem zarada u periodu kada se država nalazi u krizi, a nije izvršeno ni usklađivanje visine zarada zaposlenih sa Zakonom o utvrđivanju maksimalne zarade u javnom sektoru.

Predsednik Komisije je rekao da smatra da se Zakon o utvrđivanju maksimalne zarade u javnom sektoru ne odnosi na zarade zaposlenih u Komisiji, ali da se, ipak, obratio Ministarstvu finansija i privrede za mišljenje i odgovor, koji nije dobio. U Komisiji nisu korigovane zarade zaposlenih od 2008. godine, a razliku u iznosu bruto zarada između 2011. i 2012. godine, obrazložio je povećanom školskom spremom dva zaposlena i usklađivanjem iznosa za minuli rad, topli obrok i regres sa prosekom u Republici. Napomenuo je da plate u ovom iznosu nisu u privatnom sektoru, u malim i srednjim preduzećima, ali da jesu u specifičnom sektoru finansijske industrije, bankama, velikim kompanijama i eminentima, sa kojima Komisija radi, kao i u Narodnoj banci Srbije i Komisiji za zaštitu konkurencije i drugim regulatornim telima. Istakao je da je usvajanje Izveštaja Komisije na 21. sednici Odbora odloženo zbog toga što je Komisija dostavila Odboru samo Finansijski izveštaj i trebalo je da ga dopuni sa Izveštajem o poslovanju Komisije za 2011. godinu, kao i da Izveštaj potpuno korespondira sa Finansijskim planom za 2011.godinu, koji je Narodna skupština prihvatila.

Na pitanje Vojislava Vujića, predsednik Komisije je odgovorio da je prihod od depozita po komercijalnim bankama u 2012. godini iznosio 28.495.000 dinara. Na pitanja Dejana Radenkovića, odgovorio je da je najveća plata u Komisiji, za maj 2013. godine, iznosila 376.000 dinara neto i obrazložio je poslove Komisije u vezi sa 0,3%, koje naplaćuje, po tarifniku, od privrede za emisiju akcija.

Vesna Kovač je iznela mišljenje da argumentacija predsednika Komisije nije bila ubedljiva da je sve učinjeno da isprave nepravilnosti, nije postupljeno u skladu sa primedbama iznetim na 21. sednici Odbora, 13. novembra 2012. godine, niti je usklađena visina zarada sa zakonom.

Odbor je zatim prešao na odlučivanje.

1) Odbor jednoglasno nije prihvatio Dopunjeni Finansijski izveštaj i Izveštaj o poslovanju Komisije za hartije od vrednosti za 2011. godinu, sa Izveštajem nezavisnog revizora „IEF“ d.o.o. Beograd.

2) Odbor jednoglasno nije prihvatio Izveštaj o poslovanju Komisije za hartije od vrednosti za 2012. godinu i Finansijski izveštaj Komisije za 2012. godinu, sa Izveštajem nezavisnog revizora „Euroaudit„ d.o.o. Beograd.

3) Odbor jednoglasno nije prihvatio Finansijski plan Komisije za hartije od vrednosti za 2013. godinu.

Na predlog predsednice da Ministrstvo finansija i privrede dostavi, u što kraćem roku, traženo mišljenje o usklađenosti zarada u Komisiji sa zakonom, Aleksandar Ljubić je rekao da je Zakon o utvrđivanju maksimalne zarade u javnom sektoru potpuno jasan i da se odnosi na regulatorna tela. Ukoliko je Ministarstvu dostavljen zahtev za autentično tumačenje zakona, to nije u nadležnosti Ministarstva, a ukoliko je dostavljen zahtev za mišljenjem Ministarstva ne odgovara mišljenjem, niti komunicira na taj način sa regulatornim telima.

Predsednik Komisije je istakao da argumentacija u vezi sa usklađivanjem Komisije sa Zakonom o utvrđivanju maksimalne zarade u javnom sektoru, koji je donet septembra 2012. godine, ne može da se odnosi i na Finansijski izveštaj Komisije za hartije od vrednosti za 2011. godinu. Predsednica Odbora je reagovala, ukazavši na to da je ovaj zakon donet pre 2012. godine.

Dejan Radenković je ocenio da postoje velike razlike u visini zarada zaposlenih u regulatornim telima i predložio da Odbor napravi pregled svih regulatornih tela, sa brojem zaposlenih i visinom njihovih zarada.

Zoran Antić je podsetio da je na početku ovog mandata, prilikom razmatranja fiskalne konsolidacije, ministar finansija i privrede govorio o ovom problemu, tj. da se ne zna koliko ima zaposlenih u raznim regulatornim telima, agencijama i drugim organima i organizacijama i kolike su im zarade, kao i da je, shodno tome, Ministarstvo finansija i privrede je preuzelo obavezu da sačini odgovarajući pregled na nivou Srbije. S obzirom da su plate u mnogim delatnostima male i prilično neujednačene, istakao je da je neophodno hitno izvršiti sveobuvatnu analizu visina zarada zaposlenih u svim regulatornim telima, agencijama i drugim organima, organizacijama i telima, kako bi Odbor onda mogao da je razmotri.

Na predlog predsednice Odbora, Odbor je većinom glasova (osam za, jedan nije glasao) usvojio, sledeći **zaključak:**

- Odbor za finansije, republički budžet i kontrolu trošenja javnih sredstava, u skladu sa članom 74. stav 6. i članom 240. Poslovnika Narodne skupštine, traži da državni organi, organizacije i tela čije članove, odnosno funkcionere bira Narodna skupština, dostave Odboru informacije o broju zaposlenih i angažovanih lica, kvalifikacionoj strukturi i zvanjima, visini isplaćenih zarada zaposlenih i angažovanih lica pojedinačno, po mesecima, počev od 1. decembra 2012. godine do 30. juna 2013. godine, kao i pravni osnov za određivanje visine zarade. Informacije dostaviti Odboru do 19. jula 2013. godine.

Aleksandar Ljubić je istakao da bi Uprava za trezor Ministarstva finansija i privrede trebalo do 31. jula 2013. godine da sačini jedinstveni registar zaposlenih kod direktnih i indirektnih korisnika budžetskih sredstava, tj. spisak zaposlenih i angažovanih lica i njihovih primanja, a za javna preduzeća koja je osnovala Republika Srbija, odnosno lokalna samouprava, kao i pravna lica koja su ona osnovala, do 30. septembra 2013. godine.

Predsednica Odbora je, uz izvinjenje predsedniku Komisije u vezi sa datumom donošenja Zakona o utvrđivanju maksimalne zarade u javnom sektoru, koji je greškom zamenila sa Zakonom o određivanju maksimalnog broja zaposlenih u republičkoj administraciji, koji je donet 2009. godine, predložila da Odbor ponovi glasanje o Dopunjenom Finansijskom izveštaju i Izveštaju o poslovanju Komisije za hartije od vrednosti za 2011. godinu.

Dr Vladimir Marinković je dodao da su na 21. sednici Odbora, 13. novembra 2012. godine, prilikom razmatranja Finansijskog izveštaja i Izveštaja o poslovanju Komisije za 2011. godinu, iznete slične primedbe i predlozi i da, nakon uvida u Izveštaj o poslovanju Komisije za 2012. godinu, neće glasati ni za Izveštaj za 2011. godinu.

Na predlog predsednice, Odbor je ponovio glasanje o Dopunjenom Finansijskom izveštaju i Izveštaju o poslovanju Komisije za hartije od vrednosti za 2011. godinu.

Na ponovljenom glasanju, Odbor jednoglasno nije prihvatio Dopunjeni Finansijski izveštaj i Izveštaj o poslovanju Komisije za hartije od vrednosti za 2011. godinu, sa Izveštajem nezavisnog revizora „IEF“ d.o.o. Beograd.

**Šesta tačka dnevnog reda-** Razmatranje Fiskalne strategije za 2013. godinu sa projekcijama za 2014. i 2015. godinu, koju je dostavila Vlada

Uvodno izlaganje je podneo Aleksandar Ljubić, državni sekretar u Ministarstvu finansija i privrede.

Makroekonomski okvir Fiskalne strategije čine osnovni ciljevi i smernice ekonomske politike u periodu od 2013. i 2015. godine i makroekonomske projekcije za period od 2013. i 2015. godine. Strateški cilj ekonomske politike koju će voditi Vlada je ubrzanje procesa evropskih integracija, ubrzanje donošenja svih neophodnih sistemskih zakona i obezbeđenje primene usvojenih zakona i propisa, u cilju uspostavljanja tržišne privrede, makroekonomske stabilnosti i vladavine prava i suzbijanja korupcije i organizovanog kriminala. Ekonomska politika će stvarati uslove za makroekonomsku stabilnost, ekonomski oporavak i rast privrede na osnovu povećanja investicija i izvoza, što će dovesti do smanjenja nezaposlenosti i rasta životnog standarda.

Ograničenja države su: spori oporavak svetske ekonomije posle recesije u evro-zoni; smanjenje izvozne tražnje i kapitalnih priliva; nizak kreditni rejting Srbije; recesija privrede; nezaposlenost; nelikvidnost i nedovoljna podrška banaka privredi; visoki fiskalni deficit i nivo javnog duga; nedovoljno investicija. Podsticajne mere ekonomske politike će biti razvojno orijentisane mere radi postizanja jačanja privrede; privlačenja investicija, posebno u izvozne sektore; niže cene kapitala; veće podrške banaka realnom sektoru; razvijanja poljoprivredne industrije, energetike i telekomunikacija; stabilnosti kursa dinara; efikasnije administrtivne procedure; smanjenja neracionalne javne potrošnje; predvidive poreske politike; jačanja poreske discipline; jačanja struturnih reformi javnog sektora; ubrzavanja rasta BDP-a i smanjenja spoljnotrgovinskog deficita na osnovu bržeg razvoja izvoza.

Cilj fiskalne politike je usporavanje rasta duga sektora države i njegovo relativno smanjenje, odnosno smanjenje učešća duga u BDP na oko 45%. Javni dug sektora države je u 2012. godini narastao na 65% BDP i svaki izostanak primene mera fiskalne konsolidacije doveo bi do dužničke krize. Smanjenje duga biće sprovedeno smanjenjem konsolidovanog deficita, merama poreske politike i politike rashoda, odnosno povećanjem poreskih stopa određenih kategorija prihoda i smanjanjem relativnog učešća tekuće javne potrošnje. Smanjenje deficita će se ostvariti povećanjem direktnih (dobit) i poreza na potrošnju (PDV, akcize), a fiskalno prilagođavanje na strani rashoda ograničavanjem rasta plata i penzija i relativnim smanjenjem diskrecionih kategorija rashoda.

U diskusiji su učestvovali Zoran Kasalović i Aleksandar Ljubić.

Na pitanje Zorana Kasalovića da li je određen rok za reformu poreske administracije, Aleksandar Ljubić je odgovorio da je intencija da se reforma poreskog sistema i poreske administracije završi do kraja 2014. godine.

Odbor je većinom glasova (osam za, jedan uzdržan) usvojio Fiskalnu strategiju za 2013. godinu sa projekcijama za 2014. i 2015. godinu.

**Sedma tačka dnevnog reda -** Razmatranje Izveštaja o radu Fiskalnog saveta za 2012. godinu

Uvodne napomene dao je dr Vladimir Vučković, član Fiskalnog saveta.

U diskusiji su učestvovali: Zoran Kasalović, dr Vladimir Vučković i Vesna Kovač.

Zoran Kasalović je postavio nekoliko pitanja: na šta se odnosi iznos za „usluge po ugovoru“, planiran u budžetu za Fiskalni savet, zatim u čemu je problem usklađivanja metodologije javnog duga i koji je stav Fiskalnog saveta u vezi sa prioritetnim kapitalnim ulaganjima, reformom poreske administacije i „sivom“ ekonomijom.

Dr Vladimir Vučković je odgovorio da se naknade za plate predsednika i jednog člana Fiskalnog saveta, koji nisu zaposleni u Fiskalnom savetu, nalaze na poziciji „usluge po ugovoru“. U vezi sa metodologijom javnog duga, postoji neusglašenost Zakona o javnom dugu, koji ima uži obuhvat javnog duga i Zakona o budžetskom sistemu, koji u javni dug uključuje sve instance i sve nivoe vlasti i garantovani i negarantovani dug, dok međunarodne institucije imaju obuhvat javnog duga, koji je između ova dva. Samim tim, vrednost javnog duga je nešto veća kada se izračunava prema Zakonu o budžetskom sistemu. Fiskalni savet je, stoga, sačinio predlog za usaglašavanje metodologije javnog duga u domaćem zakonodavstvu, a onda i sa međunarodnim institucijama, a koji je Ministarstvo finansija i privrede pozitivno ocenilo. Fiskalni savet analizira vrednost i strukturu rashoda i nema ovlašćenja, niti kapacitete za procenu prioriteta u kapitalnim ulaganjima, ali je, u svim svojim izveštajima do sada, ukazivao da su ona niska i da se u budžetu malo izdvaja za kapitalne investicije. U vezi sa reformom poreske administacije i „sivom“ ekonomijom, Fiskalni savet je, takođe, ukazivao na potrebu jedinstvenog registra za državnu upravu i uspostavljanje jedinstvenih koeficijenata za obračun i isplatu plata, jer se samo sistemski mogu rešiti ovi problemi. U državnoj upravi, regulatornim telima i javnim preduzećima postoji velika raznolikost, a pojedini delovi državne uprave imaju male plate i nedovoljno zaposlenih, kao na primer Poreska uprava. Sistemskim rešenjem i uređenjem, izbegla bi se mogućnost da se pojedina tela i organizacije napadaju u medijima, a drugi izuzimaju i štite. Fiskalni savet je izneo i predlog da se progresivno oporezuju visoke zarade.

Vesna Kovač je podržala predlog za sistemsko rešenje ovih pitanja u državi i u javnom sektoru uopšte. Iznela je mišljenje da se posebnim zakonima, kojima se formiraju različita regulatorna tela, zapravo ona izuzimaju iz Zakona o državnim službenicima.

Odbor je jednoglasno usvojio Izveštaj o radu Fiskalnog saveta za 2012. godinu.

**Osma tačka dnevnog reda -** Razmatranje Predloga Radojka Obradovića, zamenika predsednika Odbora, za organizovanje javnog slušanja na temu „Usklađivanje rokova za usvajanje predloga završnih računa budžeta i procedure za razmatranje i usvajanje predloga završnih računa budžeta Republike Srbije za period od 2002. do 2007. godine“

U diskusiji su učestvovali: Vesna Kovač, Dragan Tomić i Mirjana Pokrajac.

Vesna Kovač je istakla da Narodna skupština, u skladu sa Zakonom o budžetskom sistemu, razmatra revidirane završne račune i da je Državna revizorska institucija izvršila reviziju završnih računa budžeta od 2008. do 2011. godine. Problem je što završni računi budžeta od 2002. do 2007. godine nisu revidirani, pa ne mogu, stoga, ni da se razmatraju u Narodnoj skupštini. Pitanje je kako prevazići ovaj problem, jer Državna revizorska institucija nema zakonsku obavezu, ni kapacitete da izvrši reviziju ovih završnih računa. Predložila je da Odbor zajedno sa predstavnicima Ministarstva finansija i privrede, Fiskalnog saveta i Državne revizorske institucije pokuša da iznađe rešenje ovog problema.

Dragan Tomić je predložio da Vlada uputi Narodnoj skupštini zajedno završne račune budžeta za period od 2002. do 2007. godine, sa preporukama za rešenje problema i njihovo razmatranje, a da je za rešenje problema neophodan politički konsenzus. Vesna Kovač je ponovo ukazala na odredbe Zakona, kojima je izričito propisano obavljanje revizije završnih računa budžeta pre razmatranja u Narodnoj skupštini, kao i da je za angažovanje revizorske kuće za reviziju završnih računa budžeta za ove godine potrebno raspisati konkurs, na osnovu Zakona o javnim nabavkama i izdvojiti velika finansijska sredstva. Osim toga, problem predstavlja i usvajanje završnih računa od 2008. godine pa nadalje, koji su revidirani, a da se prethodno ne usvoje završni računi budžeta za period od 2002. do 2007. godine.

Mirjana Pokrajac iz Ministarstva finansija i privrede je istakla da se metodologije izrade završnih računa budžeta razlikuju iz godine u godinu i da su drugačiji propisi važili u periodu od 2002 do 2007. godine.

Vesna Kovač je postavila pitanje da li je uopšte moguće na javnom slušanju doći do nekih predloga za rešenje problema, kao i da li postoji mogućnost da se razmatraju i usvoje samo revizidirani završni računi budžeta od 2008. do 2011. godine.

Odbor je prihvatio predlog predsednice Odbora da se ova tačka dnevnog reda odloži za narednu sednicu Odbora, s obzirom da problem postoji i da se na neki način mora prevazići, kako bi Odbor još jednom razmotrio mogućnostimi za njegovo rešenje.

**Deveta tačka dnevnog reda -** Razno

Dr Vladimir Marinković je obavestio Odbor da je, kao predstavnik Odbora, prisustvovao sastanku Regionalne mreže odbora za finansije, privredu i evropske integracije zemalja Zapadnog Balkana, koji je održan u Crnoj Gori od 1. do 2. juna 2013. godine i da je o tome dostavio izveštaj Odboru.

Predsednica Odbora je obavestila članove Odbora da su pozvani da prisustvuju Okruglom stolu na temu „Efikasna saradnja Narodne skupštine i Državne revizorske institucije“, koji će se održatii 3. jula 2013. godine, u organizaciji USAID-a.

Pored toga, obavestila je članove Odbora da su pozvani da prisustvuju Konsultativnoj radionici sa delegacijom Parlamenta Brazila, koja će se održati 26. juna 2013. godine, u okviru Projekta „Jačanje nadzorne uloge i javnosti u radu Narodne skupštine“, u organizaciji UNDP-a.

Prepis tonskog snimka 44. sednice Odbora čini sastavni deo ovog zapisnika.

Sednica Odbora je zaključena u 16,00 časova.

SEKRETAR ODBORA PREDSEDNIK ODBORA

Milena Sandić Vesna Kovač